Man se liggaam twee weke ná ongeluk gevind | Maroela Media
Die 27-jarige man van Alberton wat sowat twee weke gelede oënskynlik spoorloos verdwyn het nadat hy in 'n ongeluk betrokke was, se liggaam is meters van die ongelukstoneel af gevind.
Die familie van Tyrone Lessing is kwaad vir die polisie en meen hulle is twee weke lank in die duister gehou terwyl Tyrone se liggaam Vrydag etlike meter van waar hy in 'n ongeluk was, gevind is.
Tyrone was óf die aand van 24 Augustus óf in die vroeë oggendure van 25 Augustus op die hoek van JG Strijdomweg en Rubystraat in Mayberry Park in 'n ongeluk. Sy oranje Mini Cooper is erg beskadig hier gevind, maar daar was geen teken van Tyrone nie.
Jordan Lessing, Tyrone se broer, het vroeër gesê sy broer se selfoon is ook in die motor gevind. 'n Grootskaalse soektog na Tyrone is onmiddellik begin.
Jordan en hulle ma, Charlotte O'Connell, het al die hospitale in die omgewing óf besoek óf geskakel om Tyrone te probeer opspoor, maar sonder welslae.
Hulle het ook lykshuise gekontak en pamflette wat Pink Ladies, 'n organisasie wat hom daarop toespits om vermiste persone op te spoor, gemaak het oral in die gebied versprei.
Volgens Tyrone is sy broer se liggaam Vrydag in 'n riooldrein op die ongelukstoneel gevind. "Die familie vat dit baie swaar."
Die familie het ook baie onbeantwoorde vrae oor hoe Tyrone se lyk nie vroeër gevind kon word as hy heeltyd daar by die ongelukstoneel was nie.
Kapt. André de Jager, woordvoerder van die polisie, het bevestig Tyrone se liggaam is gevind. Volgens hom ondersoek die polisie in die stadium 'n saak van strafbare manslag en duur die ondersoek na die voorval voort.
Dit kan net met ons polisie gebeur. Oë is nie waar hul moet wees
Tragies. Sterkte aan die familie. Poliesie is ook nie meer wat dit was nie!
Is daar nog enige departement in die huidige regering wat bevoeg is om hulle werk te doen,ek weet nie wie was die ergste vernietigende vent in afrika nie mugabe of de klerk.